**Ministru kabineta rīkojuma projekta „„Par studiju virziena “Informācijas tehnoloģija, datortehnika, elektronika, telekomunikācijas, datorvadība un datorzinātne” atvēršanu sabiedrībā ar ierobežotu atbildību “Ekonomikas un kultūras augstskola”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums | 1. Ministru kabineta rīkojuma projekts „Par studiju virziena “Informācijas tehnoloģija, datortehnika, elektronika, telekomunikācijas, datorvadība un datorzinātne” atvēršanu sabiedrībā ar ierobežotu atbildību “Ekonomikas un kultūras augstskola”” (turpmāk – rīkojuma projekts) izstrādāts saskaņā ar Augstskolu likuma 55.2 panta trešajā daļā noteikto, ja augstskola vai koledža iesniedz licencēšanai studiju programmu jaunā augstskolas vai koledžas studiju virzienā, Ministru kabinets pieņem lēmumu par jauna studiju virziena atvēršanu attiecīgajā augstskolā vai koledžā.
2. Sabiedrība ar ierobežotu atbildību “Ekonomikas un kultūras augstskola” (turpmāk – augstskola) 2014.gada 23.maijā iesniedza licencēšanai otrā līmeņa profesionālās augstākās izglītības bakalaura studiju programmu “Informācijas tehnoloģijas”, kas atbilst studiju virzienam „Informācijas tehnoloģija, datortehnika, elektronika, telekomunikācijas, datorvadība un datorzinātne”.
 |
|  2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Augstskola ir reģistrēta Izglītības kvalitātes valsts dienesta Augstskolu reģistrā 2000.gada 2.februārī, reģistrācijas apliecības Nr. 3343800214.2006.gada 16.novembrī augstskola saņēma beztermiņa akreditāciju. 2013.gadā augstskolā tika akreditēti šādi studiju virzieni uz sešiem gadiem, t.i. maksimālo termiņu:- Ekonomika;- Tulkošana;- Mākslas;- Vadība, administrēšana un nekustamo īpašumu pārvaldība.2013./2014.ak.gadā augstskolā studēja 1282 studējošie, bet 2014./2015.ak.g. tas ir krities līdz 1019 jeb par 20%.Augstskolu likuma 55.2 panta pirmā daļa nosaka, ka ikvienas studiju programmas īstenošanai jāsaņem licence. Augstskola 2014.gada 23.maijā iesniedza licencēšanai otrā līmeņa profesionālās augstākās izglītības bakalaura studiju programmu “Informācijas tehnoloģijas”, kas atbilst studiju virzienam „Informācijas tehnoloģija, datortehnika, elektronika, telekomunikācijas, datorvadība un datorzinātne”. Pēc programmas apguves tiks piešķirts profesionālais bakalaura grāds datorzinātnēs un programmēšanas inženiera kvalifikācija.Šobrīd studiju virziens „Informācijas tehnoloģija, datortehnika, elektronika, telekomunikācijas, datorvadība un datorzinātne” ir akreditēts 19 augstākās izglītības iestādēs, t.sk., otrā līmeņa profesionālās augstākās izglītības bakalaura studiju programmas tiek īstenotas 9 augstākās izglītības iestādēs.Saskaņā ar Augstskolu likuma 55.2 panta trešo daļu, ja augstskola vai koledža iesniedz licencēšanai studiju programmu jaunā augstskolas vai koledžas studiju virzienā, Ministru kabinets pieņem lēmumu par jauna studiju virziena atvēršanu attiecīgajā augstskolā vai koledžā. Ministru kabinets izvērtē augstskolai vai koledžai pieejamos resursus un atbilstību valsts attīstības prioritātēm. Pēc minētā lēmuma pieņemšanas Studiju programmu licencēšanas komisija var lemt par iesniegtās studiju programmas licencēšanu vai atteikumu licencēt. Ministru kabineta 2013.gada 25.aprīļa noteikumu Nr.230 „Studiju programmu licencēšanas noteikumi” 14.punkts nosaka, ka Izglītības un zinātnes ministrija sagatavo un iesniedz Ministru kabinetā tiesību akta projektu par jauna studiju virziena atvēršanu vai par atteikumu atvērt jaunu studiju virzienu augstskolā vai koledžā. Minētajam tiesību akta projektam tiek pievienots eksperta atzinums, kā arī Izglītības un zinātnes ministrijas, Ekonomikas ministrijas, Pārresoru koordinācijas centra, Augstākās izglītības padomes un Latvijas Darba devēju konfederācijas viedokļi par augstskolas vai koledžas jaunā studiju virziena atbilstību valsts attīstības prioritātēm.Programmas mērķis ir nodrošināt informācijas tehnoloģiju teorētiskajos pamatos saskaņotas, profesijas standartam atbilstošas, praktiski pielietojamas profesionālās studijas, kuras sekmētu valsts konkurētspēju mainīgos sociālekonomiskajos apstākļos un studiju programmas absolventiem radītu iespējas iegūt starptautiskajā darba tirgū informācijas tehnoloģiju jomā pieprasītu kvalifikāciju. Studiju programmas licencēšanas komisijas apstiprinātā eksperte, izvērtējot augstskolai pieejamos resursus, konstatēja, ka tie atbilst licencējamās studiju programmas īstenošanai. Jaunizveidojamais informācijas tehnoloģijas virziens atbilst augstskolas attīstības stratēģijai un licenzējamās programmas saturam, piešķiramam grādam un kvalifikācijai. Studiju programmā nodarbinātā akadēmiskā personāla kvalifikācija atbilst augstskolas mērķu un uzdevumu īstenošanai. Studiju programmas saturs atbilst 2014.gada 26.augusta Ministru kabineta noteikumiem Nr.512. “Par otrā līmeņa profesionālās augstākās izglītības valsts standartu” un programmēšanas inženiera profesijas standartam ar profesijas kodu 251202.  Augstākās izglītības padome, Pārresoru koordinācijas centrs un Latvijas Darba devēju konfederācija sniegtajos atzinumos norāda, ka šis studiju virziens atbilst valsts attīstības prioritātēm un jau tuvākajos gados darba tirgū paredzams informācijas un komunikācijas tehnoloģiju jomas speciālistu trūkums. Latvijas Nacionālā attīstības plāna 2014.-2020. gadam rīcības virzienā “Kompetenču attīstība” ir uzsvērts, ka, lai cilvēkam būtu iespēja iegūt un strādāt cienīgu darbu un gādāt par sevi, saviem tuviniekiem un sniegt ieguldījumu valsts attīstībā, nepieciešamas dažādas kompetences (zināšanu, prasmju un attieksmju kopums), t.sk., informācijas un komunikācijas tehnoloģiju pārzināšana un lietošanas prasmes.  Ekonomikas ministrija vienlaicīgi norāda gan uz pastāvošo un prognozējamo informācijas tehnoloģiju jomas speciālistu pieprasījumu darba tirgū, gan arī uz to, ka tikai ar jaunu studiju virzienu ekstensīvu veidošanu nevarēs nodrošināt nepieciešamo speciālistu sagatavošanu un svarīga nozīme ir jau esošo studiju programmu un pieejamo resursu konsolidācijai, lai paaugstinātu studiju programmu kvalitāti un starptautisko konkurētspēju. Ekonomikas ministrija norāda, ka jauna studiju virziena atvēršana palielinās konkurenci starp augstskolām. Līdz ar to secināms, ka Ekonomikas ministrija studiju virziena „Informācijas tehnoloģija, datortehnika, elektronika, telekomunikācijas, datorvadība un datorzinātne” atvēršanu Augstskolā atbalsta tikai daļēji, uzsverot nepieciešamību nodrošināt studiju kvalitāti.Atbalstu studiju programmas īstenošanai, līdz ar to arī studiju virziena atvēršanai, ir izteikusi arī Latvijas Informācijas un komunikācijas tehnoloģijas asociācija. Atbilstoši **Ekonomikas ministrijas izstrādātajām darba tirgus vidēja un ilgtermiņa prognozēm[[1]](#footnote-1)** secināms, ka jau tuvākajos gados paredzams darbaspēka iztrūkums pēc informācijas un komunikācijas tehnoloģiju jomas speciālistiem. Tādējādi ir nepieciešams augstākajā izglītībā palielināt piedāvājumu tieši informācijas un komunikācijas tehnoloģiju speciālistu sagatavošanas jomā un Augstskolas jaunais studiju virziens „Informācijas tehnoloģija, datortehnika, elektronika, telekomunikācijas, datorvadība un datorzinātne” varētu risināt paredzamo informācijas un komunikācijas tehnoloģiju speciālistu iztrūkumu darba tirgū,  kā arī sniegt ieguldījumu kopējo valsts attīstības prioritāšu īstenošanā.Papildus norādām, ka jautājums par jauna studiju virzienu atvēršanu jāskata kopsakarā ar nepieciešamību nodrošināt konkrētā studiju virziena un studiju programmu kvalitāti un ilgtspēju, tostarp vērtējot nepieciešamību konsolidēt līdzīgas programmas, kas nodrošinātu gan programmu starptautisko konkurētspēju, gan sekmētu esošo resursu efektīvāku izmantošanu, t.sk. valsts budžeta līdzekļu mērķtiecīgāku izmantošanu augstākās izglītības sistēmas finansēšanai. Studiju programmu „Informācijas tehnoloģijas” Augstskola paredz īstenot latviešu, angļu un krievu valodā. Piedāvājot studijas angļu valodā, piesaistot ārvalstu studentus un mācībspēkus, tiks veicināta augstākās izglītības internacionalizācija, līdz ar to tiks palielināts ārvalstu studentu skaits Latvijā, kas ir viens no mērķiem Latvijas ilgtspējīgas attīstības stratēģijā līdz 2030.gadam un atbilst arī Latvijas Nacionālais attīstības plānā 2014.-2020.gadam noteiktajam. Ņemot vērā minēto, Izglītības un zinātnes ministrija secina, ka studiju virziens „Informācijas tehnoloģija, datortehnika, elektronika, telekomunikācijas, datorvadība un datorzinātne” atbilst valsts attīstības prioritātēm un Augstskolas resursi studiju virzienam atbilstošas studiju programmas īstenošanai atbilst normatīvajos aktos noteiktajām prasībām.  |
|  3. | Projekta izstrādē iesaistītās institūcijas | Izglītības un zinātnes ministrija. |
|  4. |  Cita informācija |  Nav  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīkojuma projekts attiecas uz augstskolu, kā arī uz potenciāliem augstskolas studējošajiem, ja studiju programma tiks licencēta. |
|  2. | Tiesiskā regulējuma ietekme uz tautsaimniecību un administratīvo slogu | Atverot studiju virzienu, Studiju programmu licencēšanas komisija lems par šim studiju virzienam attiecīgo studiju programmu licencēšanu. |
|  3. | Administratīvo izmaksu monetārs novērtējums |  Projekts šo jomu neskar. |
|  4. |  Cita informācija | Nav |

 Anotācijas III, IV, V un VI sadaļa **–** projekts šīs jomas neskar.

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | Projekta izpildē iesaistītās institūcijas | Rīkojuma projekta izpildē būs iesaistītas Studiju programmu licencēšanas komisija un augstskola. |
|  2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti, institucionālā struktūra netiek mainīta. Jaunas institūcijas netiks izveidotas. Esošās institūcijas netiks likvidētas vai reorganizētas |
|  3. | Cita informācija | Nav |

Ministre M.Seile

Valsts sekretāre S.Liepiņa

17.12.2014.

1157

I.Logina, 67047857,

Iveta.Logina@izm.gov.lv

1. **Informatīvais ziņojums par darba tirgus vidēja un ilgtermiņa prognozēm
2014.gada jūnijs.** Pieejams: https://em.gov.lv/files/tautsaimniecibas\_attistiba/EMZino\_150814.pdf [↑](#footnote-ref-1)